Vášáryová, Magdaléna, poslankyňa NR SR (2015-09-29):
Ďakujem vám veľmi pekne, pán predseda. Ja som vystúpila k tomuto zákonu v prvom čítaní a ďakujem za spoluprácu pri záchrane Archívu mesta Bratislavy. Možno poviem len pár slov k tomu, prečo potrebujeme pamäť, lebo archívy sú pamäť. Základným kameňom moci je kontrola toho, v čo ľudia veria, kontrola ich svedomia, postojov a aktivít. A jedinou obranou a ochranou proti tejto kontrole je náš vlastný rozum, kritický rozum a pamäť, inštitucionalizovaná pamäť, zachovaná pamäť, o ktorú sa môžeme oprieť. Keď George Santayana napísal, tí, ktorí si nepamätajú minulosť, sú odsúdení na to, aby si ju zopakovali, musíme podotknúť, že hoci interpretácia histórie je, ako napísal tiež on, zložkou klamstiev o udalostiach, ktoré sa nikdy nestali, prezentovaných ľuďmi, ktorí pri tom neboli, tak cez to všetko naše archívy predstavujú obrovskú hodnotu, kultúrnu hodnotu, civilizačnú hodnotu. My veríme obrovskému množstvu informácií, faktov a súvislostí, ktoré sme sa ako mladí naučili, či už vo svojej rodine alebo v školách to do nás natĺkli, ale veríme v to celý život aj preto, že nemáme možnosť si ich kriticky overiť. A archívy sú na to a spracovávanie archívov je na to, aby sme si ich kriticky overovali, boli flexibilní a prispôsobovali tie naučené vedomosti tomu, čo sa dozvieme. A to sú archívy. Je zaujímavé, že počas komunizmu, hlavne normalizácie, pán minister, tých ľudí, tých lekárov, sudcov, politikov a tak ďalej posielali za trest do archívov, zrejme preto, že tam je ten prach, čo skracuje život. A preto si treba vážiť všetkých ľudí, ktorí pracujú v archívoch, pretože voľakedy to bolo za trest. Je to zvláštne. Ale aby som teda nehovorila dlho, lebo ako vidím, čínska recepcia, súdruhovia vyprázdnili sálu tohto parlamentného zhromaždenia, teda Národnej rady, takže ja by som poprosila pána spravodajcu, aby vyňal bod 9 zo spoločnej správy na samostatné hlasovanie, aby mohol prejsť môj pozmeňujúci návrh. A ja ho teraz v rýchlosti prečítam. Pozmeňujúci a doplňujúci návrh môj k vládnemu návrhu zákona, ktorým sa mení a dopĺňa zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a ktorým sa mení zákon č. 455/1991 Zb. o živnostenskom podnikaní (živnostenský zákon) v znení neskorších predpisov (tlač 1426). Bod jeden. V článku I sa za 33. bod vkladá nový 34. bod, ktorý znie: „Za § 34 sa vkladá § 34aa, ktorý vrátane nadpisu „Prechodné ustanovenia k úpravám účinným od 1. novembra 2015“ znie: „Archívne dokumenty pochádzajúce z činnosti hlavného mesta Slovenskej republiky Bratislavy, jeho mestských častí a nimi zriadených a založených právnických osôb, uložené v Archíve hlavného mesta Slovenskej republiky Bratislavy zriadenom podľa predpisov platných do 31. októbra 2015 prevezme Archív mesta Bratislavy zriadený hlavným mestom Slovenskej republiky Bratislavou. Podrobnosti o prevzatí archívnych dokumentov upravia písomné dohody medzi ministerstvom vnútra a hlavným mestom Slovenskej republiky Bratislavou.“.“ Nasledujúce novelizačné body sa primerane prečíslujú. Krátke odôvodnenie. Vzhľadom na vytvorenie novej sústavy štátnych archívov podľa prílohy novely zákona a podriadenie Archívu hlavného mesta Slovenskej republiky Bratislavy pod správu hlavného mesta je potrebné upraviť prechod archívnych dokumentov na tento archív, ktorý bude mať v správe archívne dokumenty hlavného mesta Bratislavy. Bod dva. V článku III sa slová „1.júla“ nahrádzajú slovami „1. novembra“. Odôvodnenie. Vzhľadom na presunutie prerokovania vládneho návrhu zákona na septembrovú schôdzu Národnej rady, na dĺžku legislatívneho procesu v zákonodarnom orgáne a zachovania lehôt pre signáciu schváleného zákona, ako aj zachovania lehôt pre publikáciu právneho predpisu v Zbierke zákonov Slovenskej republiky sa navrhuje úprava nadobudnutia účinnosti novely zákona. To je novela, ktorú som predniesla. Ďakujem veľmi pekne. Chcem sa poďakovať z tohto miesta všetkým tým, ktorí štyri mesiace sa zaoberali týmto problémom. A chcem poďakovať aj poslancom mestského zastupiteľstva mesta Bratislavy, ktorí po našom vystúpení, aj mojom, vo štvrtok jednohlasne schválili prechod tohto archívu do Archívu hlavného mesta Bratislavy. Ďakujem pekne.